Makan a la Pinoy: Sinigang
June 29, 2014 in Featured, food by patnugutan
Ni BRENDA S. DACPANO
www.nordis.net
Saanak a mauma iti sinigang uray ngata kada lawas gapu ta adu a klase ti mabalin nga isigang, adda dita ti ikan, lames wenno karne. Adda metten sumagmamano a restaurant wenno karinderia ditoy Baguio a nakaramanak iti sinigang a mabalin a mairekomenda ngem adda met dagiti saanen a mapamidua.Adda pangpangananmi idi ken ni lakay idiay Bucaneg Street, iti asideg ti Legarda Road a KRD karinderia. Naimas ti sinigangda a blue marlin. Nagsisinandan dagiti sigud nga agtagtagikua ditoy. Ti maysa ket nangibangon ti bukodna a karinderia a Chia’s idiay Gen. Lim Street, iti likod ti Ina Mansion. Naimas met laeng ti sinigangda a panga ti blue marlin. Immakar diay maysa idiay Engineer’s Hill, Villalon Street a Tuno-tuno, Kambingan and Fastfood. Adu a taxi driver ti mapmapan mangan ditoy idi ngem idi inngatodan ti presyo nagbiroken ti sabali a panganan dagiti driver. Makuna nga average wenno resonable met ti presyo ti makan ditoy. Kadagiti agbirbirok ti dinengdeng, adu ti pagpilian ditoy.
Naimas ti sinigang a salmon belly idiay Gerry’s Grill ngem adda nginnginana ti maysa a dasar a malukong a para iti dua aginggana tallo a tao a nakusim.
Ti sinigang a baboy iti Andok’s ket mabalin metten ngem nalaokan ti pampapalet iti digo a kasla nai-blender a bagas ti aba. Madlaw a saan a naanger aginggana nalusak ti aba nga isu koma ti mangpapalet iti digona.
Ti saan ko a malipatan a sinigang ket ti kinnan ko idiay Point and Grill idiay Session Road. Saan a gapu ta naimas no di ket iti saan a napintas a kapadasak maipanggep idi serbisyoda ken iti naidumduma a raman ti sinigangda. Masapul a no mangan ka ditoy a restaurant ket diay saan ka pay unay a mabisin ta nabuntog ti serbisyo da ditoy. Adu met ti staff da nga agserbi koma ngem kasla adu unay ti ar-aramidenda, pumanagna da wenno agi-istoryada ken labaslabasanda ti kustomer sakbayda a malagip nga alaen ti order. Sinigang a panga ti blue marlin ti inorder ko ngem kalpasan ti gistay maysa nga oras ket naidasarda met piman ti order ko. Nagimasen nga igupen ti digona kunak pay iti nakem ko ngem suka met ti pinangtimplada saan a salamagi, insigang da iti suka! Inayabak ti waitress ken dinamag ko no ania ti intimplada, saanna a masungbatan ket alaennan ti malukong ti sinigang ta isublina kano idiay kusina. Saan ko nga impasublin ta ania ngay ngarud koma ti isukat na no di paksiw met laeng nga agpampammarang a sinigang. # nordis.net
pag_Latn eng_Latn sot_Latn kab_Latn ilo_Latn ilo_Latn ilo_Latn ilo_Latn